钦定古今图书集成/明伦汇编/氏族典/第395卷 > 李忽兰吉
## 钦定古今图书集成/明伦汇编/氏族典/第395卷 > 李忽兰吉

按《元史李忽兰吉传》：“忽兰吉一名庭玉，陇西人。父节，
仕金，自巩昌石门山从汪世显，以城降忽兰吉为质
子。从征西川，以功为管军总领。宪宗南征，忽兰吉掌
桥道。大获山守臣杨大渊纳款，已而逃归，宪宗怒，将
屠其城，忽兰吉急追之，单骑至城下，下马执大渊手，
遂与偕来。大渊以故官听命，而民得生全。总帅汪德”
臣没于军，命忽兰吉以其军殿后，宋兵水陆昼夜接
战，皆败之。宗王穆哥承制命忽兰吉为巩昌元帅。中
统元年，德臣子惟正袭总帅，忽兰吉赴上都。至元元
年，命与同佥总帅汪良臣还蜀，守青居。是时，国兵与
宋兵相持于钓鱼山。三年，宋兵陷大梁平山寨，忽兰
吉领兵千馀骑掠其境，先与七百人觇之，闻寨中拥
老幼西去，追击之。六年，授昭勇大将军、夔东路招讨
使。十三年，引兵略重庆，复取简州。十四年，授延安路
管军招讨使，改同知利州宣抚使。入觐，授四川北道
宣慰使。忽兰吉请以先授巩昌元帅之职及虎符与
其弟庭望。二十年，改四川南道宣慰使。二十三年，以
老病乞归田里，还巩昌。元贞二年卒。